Legendariese veteraan-vlieënier sterfJohnny Johnson was die laaste oorlewende bemanningslid van die Britse Lugmag se 617-eskader, wat sleuteldamme in Duitsland gedurende die Tweede Wêreldoorlog vernietig het. (Foto: Facebook / Royal Air Force) Die laaste oorlewende bemanningslid van die Britse Lugmag se 617-eskader wat sleuteldamme in Duitsland gedurende die Tweede Wêreldoorlog vernietig het, is Woensdag in die ouderdom van 101 dood. Oud-eskaderleier George “Johnny” Johnson is volgens sy geliefdes rustig in sy slaap dood, omring deur sy familie. Hy het ten tyde van sy afsterwe in ŉ versorgingshuis naby Bristol in die weste van Engeland gewoon. Johnson was ŉ bombardier wat deel van die Dambuster-aanval was wat swaarversterkte Duitse damme met spesiaal ontwikkelde bomme vernietig het. Twee van die drie damme wat op 16 en 17 Mei 1943 geteiken is, is destyds vernietig, wat tot katastrofiese oorstromings in die Ruhr-vallei gelei en kragstasies en oorlogsfabrieke verwoes het. BBC berig dat Johnson maar 21 jaar oud was toe hy aan dié uiters gevaarlike operasie deelgeneem het. Johnson het in 2017 ŉ eerbewys van die MBE-ridderorde (Lid van die Orde van die Britse Ryk) by koningin Elizabeth II ontvang, nadat 235 000 mense ŉ petisie onderteken het, wat versoek het dat Johnson vir sy oorlogtydse diens erken word. Met die viering van Johnson se 100ste verjaardag het hy aan BBC gesê dat hy “ŉ gelukkige lewe in alle opsigte gelei het”. Hy het sy tyd in die lugmag as ŉ opwindende ervaring beskryf en gesê dit was ŉ “eer om deel daarvan te wees”. Ná 22 jaar in die lugmag het Johnson as ŉ onderwyser in Newark in Nottinghamshire gewerk. Hy en sy vrou, Gwyn, het later na Devon verhuis waar hy ŉ raadslid van die Konserwatiewe Party geword het. John Nicol, ŉ lugmagveteraan wat gedurende die 1991 Golfoorlog in Irak gyselaar gehou is, het Johnson as ŉ “ware held” beskryf. Hy het aan BBC gesê elke keer wanneer hy Johnson gesien het, het hulle ŉ glasie geklink en ŉ heildronk op iets of iemand ingestel. “Dis hoe ek Johnny sal onthou – ŉ man wat lief was vir die lewe, wat sy nasie gedien het en gek was oor ŉ glas rooiwyn.”